Il-kriżi li lkoll qed naraw hija prova għall-umanità u r-responsabbiltà tagħna. Qed tikkawża bosta tensjonijiet u akkużi fost il-politiċi u n-nies fl-Ewropa. M'għandi l-ebda illużjoni li l-Ewropa mhux ser ikollha tindirizza din l-isfida tul ħafna snin li ġejjin. Għaldaqstant nixtieq li niffukaw fuq l-approċċ globali għal din il-kriżi. Madankollu, ir-rispons tagħna mhux ser jaħbi r-realtà kiefra. Aħna bħala Ewropej bħalissa m'aħniex kapaċi nimmaniġġjaw il-fruntieri esterni komuni tagħna, u għalhekk xi Stati ddeċidew li jipproteġu lilhom infushom billi jagħlqu l-fruntieri nazzjonali tagħhom. Il-protezzjoni tal-komunità Ewropea hija l-ewwel dmir u obbligu tagħna, u aħna fallejna f'dan ir-rigward. Id-diskussjonijiet tagħna ilhom wisq jiffukaw fuq it-trasferiment tar-responsabbiltà lil ħaddiehor. Hemm lista twila ta' kwistjonijiet fejn nistgħu nagħtu t-tort lil xulxin iżda dan mhux ser jgħinna nsibu soluzzjoni komuni. Illum neħtieġu assolutament infasslu politiki li nistgħu nimplimentaw sabiex ngħinu lil xulxin. Għalhekk ser nitlob biex ilkoll niddiskutu onestament x'tista' tagħmel l-UE biex tgħin lill-Istati Membri tagħha jsolvu din il-problema. Jeħtieġ ukoll li niddiskutu r-responsabbiltajiet tagħhna fil-livell nazzjonali. Ħadd ma għandu jaħrab minnhom għaliex imbagħad ma nkunux kapaċi nibnu r-rispons konġunt Ewropew tagħna abbażi tal-unità u s-solidarjetà. It-trasferiment tar-responsabbiltà u l-għoti ta' tort lil xulxin iridu ċertament jintemmu. Jeżistu esperjenzi u perċezzjonijiet diversi fi ħdan l-UE u m'hemm l-ebda soluzzjoni faċli. Madankollu dan m'għandux ikun skuża biex iżommna milli niżviluppaw strateġija komprensiva jew nibnu sistema tajba ta' politika ta' migrazzjoni li tkun effettiva u responsabbli filwaqt li nirrispettaw il-valuri fundamentali tagħna. Il-'politika dwar il-migrazzjoni' attwali hija r-riżultat tad-disprament tal-vittmi li qed jaħarbu l-gwerer u l-persekuzzjoni, tad-determinazzjoni tagħhom li jfittxu ħajja aħjar, taċ-ċiniżmu tat-traffikanti, u wisq spiss, tad-destin traġiku tar-rifuġjati u l-migranti. Għalhekk huwa essenzjali li tiġi stabbilita politika kredibbli Ewropea dwar il-migrazzjoni. Minbarra d-diskussjoni tal-approċċ globali tagħna għall-kriżi rrid nindirizza kwistjonijiet bħal: għajnuna lill-Istati Membri l-aktar esposti; kooperazzjoni mal-pajjiżi tal-Balkani tal-Punent, mat-Turkija u mal-pajjiżi bi fruntiera mas-Sirja; assistenza baġitarja lill-Kummissarju Għoli għar-Rifuġjati u l-Programm Dinji tal-Ikel (WFP); u l-implimentazzjoni tal-konklużjonijiet tagħna dwar ir-ritorn u r-riammissjoni. Jeħtieġ li niddiskutu wkoll l-isforzi diplomatiċi biex tissolva l-kriżi tas-Sirja. Ser naqsam magħkom il-valutazzjoni tiegħi tas-sitwazzjoni wara ż-żjarat tiegħi fil-pajjiżi tar-reġjun tal-Mediterran u tal-Lvant Nofsani. Madankollu hemm kwistjoni waħda li ma tistax tistenna. Il-Programm Dinji tal-Ikel jeħtieġ il-flus biex jipprovdi l-ikel lil 11-il miljun ruħ fis-Sirja u fir-reġjun. Id-WFP diġà naqqas sostanzjalment l-appoġġ tal-ikel lir-rifuġjati. Nixtieq nappella lilkom ilkoll biex ma tistennewx sal-laqgħa tagħna u tagħtu donazzjonijiet lill-Programm Dinji tal-Ikel, f'koordinazzjoni mal-ECHO. Nittama li nkunu nistgħu nindirizzaw dawn l-isfidi kollha fil-laqgħa speċjali tagħna nhar l-Erbgħa li ġej fis-6.00 ta' filgħaxija. Il-President tal-Parlament Ewropew ser jingħaqad magħna fil-bidu tal-laqgħa. Wara l-iskambju mal-President Schulz ser niddiskutu l-kwistjonijiet imsemmijin hawn fuq matul l-ikla ta' filgħaxija. Nistenna bil-ħerqa li narakom ilkoll fi Brussell.